Posljedica toplotnog vala: U Hitnoj pomoći Zenica bilježe povećan priliv pacijenata

Gotovo tropske vrućine, koje se bilježe u Zenici tokom ove sedmice itekako utiču na stanovnike ovog grada, svjedoče i podaci Službe hitne pomoći zeničkog Doma zdravlja Zenica.

„Ne mogu tačno reći koji je to procenat, ali priliv pacijenata u našoj Službi, naročito u noćnoj smjeni, posljednjih dana je uveliko povećan, a među pacijentima prisutne su sve generacije: djeca, hronični bolesnici, ali i ostali“, navodi doktor Sedžad Delibašić, načelnik Službe hitne pomoći zeničkog Doma zdravlja Zenica, napominjući da je nažalost u toku i epidemija enteroviroze sa prolivom i povraćanjem, što je takođe indirektna posljedica vrućine, tačnije našeg odnosa prema hrani, na čiji odabir, svježinu i obradu treba posvetiti posebnu pažnju naročito tokom vrelih dana.

„Tokom dnevne smjene prisutni su i slučajevi toplotnih udara, te kolapsa, ali zasad ne u nekom značajnijem broju“, kaže doktor Delibašić, ističući da je zato tokom vrućina kretanje vani nužno svesti na minimum, a poslove obavljati najkasnije do 10 sati ujutru, nakon čega do 18 ili 19 sati treba izbjegavati svaki izlazak.